Werkloosheid neem toe, sê Stats SAArgieffoto (Pixabay) Die aantal persone wat werkloos is, het toegeneem, het Statistiek Suid-Afrika Dinsdag gesê. Volgens die kwartaallikse arbeidsmagopname vir die derde kwartaal van die jaar, het die amptelike werkloosheidskoers van 25% in die tweede kwartaal tot 25.5% gestyg. Stats SA het gesê werkloosheid neem toe weens maatskappye wat mense aflê. Bedrywe wat veral geraak is deur afleggings, is vervoer (24 000 poste), privaat huishoudings (11 000 poste) en finansies (4 000 poste). Volgens Stats SA toon die data vir die derde kwartaal dat van die 36.1 miljoen mense, wat oud genoeg is om te werk, altesaam 15.8 miljoen mense werk, 5.4 miljoen is werkloos, en 14.9 miljoen is nie ekonomies aktief nie. Van die persone wat nie ekonomies aktief is nie, is sommige studente en ander tuisbly-ouers. In die handelsbedryf is 81 000 nuwe poste geskep en 59 000 poste in die konstruksiebedryf. “Die aantal persone in diens in die mynbedryf bly onveranderd tussen die twee kwartale.”